Wees geduldig met Zuma – ANC | Netwerk24
Wees geduldig met Zuma – ANC
Deur Bonolo Selebano 05 Februarie 2020 11:48
Ondanks die lasbrief wat vir sy inhegtenisneming uitgereik is, het die ANC Suid-Afrikaners aangeraai om "geduldig" te wees met oudpres. Jacob Zuma en hom toe te laat om die kwessie op te los wanneer sy korrupsieverhoor in Mei hervat word.
Die regerende party het Woensdag gereageer op die hooggeregshof in Pietermaritzburg se opdrag dat Zuma in hegtenis geneem word indien hy nie vir sy volgende hofverskyning opdaag nie.
Zuma het Dinsdag 'n doktersbrief laat inhandig toe hy vir die voorverhoor in die korrupsie saak moes verskyn. 'n "Mediese toestand" is as rede in die siekbrief vir Zuma se afwesigheid aangevoer.
"Die ANC doen 'n beroep op die publiek om geduld aan die dag te lê en oudpres. Jacob Zuma en die howe toe te laat om die saak te hanteer wanneer dit op 6 Mei hervat word," het die ANC in 'n mediaverklaring gesê.
Zuma se prokureur, Daniel Mantsha, het aan die hof gesê sy kliënt se gesondheid verhoed hom om die sitting by te woon.
Mantsha het toe 'n doktersbrief, wat hy as 'n mediese sertifikaat van die militêre hospitaal bestempel, namens Zuma ingehandig.
Adv. Billy Downer, senior staatsaanklaer, het egter aangevoer dat die doktersbrief as "hoorsêgetuienis" hanteer behoort te word.
Regter Dhaya Pillay het aan Mantsha gesê sy kan sien dat daar aan die sertifikaat "verander" is.
Die ANC het egter in sy verklaring gesê dat Zuma "'n wetsgehoorsame burger is wat nog die heeltyd die howe respekteer en homself ondanks sy statuur aan die geregtelike proses onderwerp het".
"Wanneer hy ook al gevra is, het hy deurlopend met wetstoepassers saamgewerk."
Zuma staan tereg op 'n aanklag van afpersing, twee aanklagte van korrupsie, een van geldwassery en 12 aanklagte van bedrog omdat hy na bewering omkoopgeld van Schabir Shaik, sy voormalige finansiële raadgewer, van Thales ontvang het.
Mantsha het ook voorheen aan die kommissie van ondersoek na staatskaping gesê dat Zuma te siek is om in Maart voor adjunkhoofregter Raymond Zondo te verskyn.